**РЕЦЕНЗИЯ**

от проф. д-р Веселин Костов Янчев

Софийски университет „Св. Климент Охридски“

на научните трудове, представени по конкурса за заемане на академичната длъжност „доцент“, област на висшето образование 2.2. История и археология (Нова българска история (1878 - 1944) – Въоръжената съпротива в България 1941 - 1944)

за нуждите на Исторически факултет на СУ „Св. Климент Охридски“

обявен в „Държавен вестник“ бр. 96/19.11.2021 г.

За обявения конкурс документи е подал единствено гл. ас. д-р Владимир Георгиев Станев.

Владимир Станев завършва през 1997 г. с отличен успех магистратура по история и специализация по История на България в Историческия факултет на СУ „Св. Кл. Охридски“. От 2001 г. е хоноруван асистент в катедра История на България. През 2003 г. той защитава докторска дисертация на тема „Междусъюзническият военен контрол в България 1920–1927 г.“ От 2006 г. е старши, а от 2007 г. главен асистент.

Вече 20 години д-р Вл. Станев води семинарни занятия, лекции и специализирани курсове но Нова българска история. През този период се утвърждава като компетентен и авторитетен преподавател, активен участник и организатор на научния живот в Исторически факултет и в Университета. Той е съставител на сборници, участник в редколегии, член на екипа, подготвил Третия международен конгрес по българистика през 2013 г., участник в престижни научни национални и международни конференции и в 13 научни проекта. Вл. Станев е желан събеседник и популяризатор на исторически знания и предпочитан експерт от Министерството на образованието и науката, обществени, професионални и политически организации. Това е резултат от сериозната му научноизследователска работа, която се изразява в 3 монографии, 11 студии и 21 статии.

За участие в конкурса за академичната длъжност „доцент“ кандидатът представя научна продукция, която не само покрива, но значително надвишава точките, предвидени в минималните национални изисквания по действащия Закон за развитие на академичния състав на Република България – 540 при необходими 400. По показател „Г“ – публикации извън хабилитационния труд, вместо изискваните 200 точки кандидатът има 270. По показател „Д“ – цитирания или рецензии – точките са 115 вместо 50. Обръщам внимание на последния показател, който в най-голяма степен свидетелства, че изследванията на д-р Станев са популярни, търсени и използвани от научната общност.

За рецензиране от научното жури са представени 23 публикации, от които 2 монографии, 9 студии, 11 статии, 1 учебно помагало, които не повтарят използваните за придобиване на образователната и научна степен ,,доктор“.

Условно те могат да бъдат разделени в 5 категории:

1. *Публикации, свързани с проблематиката на дисертационния труд*

След успешната защита на малката докторска дисертация, през 2004 г. в списание „Минало“ Вл. Станев отпечатва статия, а през 2018 г. и първата си самостоятелна монография „Междусъюзническият военен контрол в България 1920–1927 г.“ В тях се проявява изключително съвестното и отговорно отношение на автора към разглежданата проблематика, неговата професионалната прецизност и задълбоченост. Те не копират, а надграждат и оптимизират постигнатото в дисертационния труд. Чрез тях в публичното пространство за първи път се поставя и представя проблем, практически неизследван и следователно слабо познат на интересуващите се от миналото ни – институционалните и практически действия на победителите за изпълнение на военните клаузи на Ньойския мирен договор и противодействието на българските военни и граждански власти. Всичко това е постигнато изцяло на документална основа, без да бъде пренебрегнато нито едно пряко или косвено свидетелство, свързано с темата.

1. *Публикации, посветени на институционалното изграждане и функциониране на българската държава*

В това направление са студиите и статиите на д-р Станев, разглеждащи дискусионни или слабо проучени проблеми, свързани с промяната на чл. 17 от Търновската конституция, цялостната политика на българската държава по отношение проблема със собствеността върху вакъфските имоти след Освобождението до 1913 г. и по отношение на културното наследство до 1989 г. Последната студия разкрива системните усилия, постиженията и проблемите при нормативното и практическо изграждане на модерно музейно, архивно и библиотечно дело в България. Справянето на държавата с Вътрешната македонска революционна организация през 1934 г. е представено през погледа на съвременниците и на изследователите.

1. *Публикации, посветени на личности, събития и организации*

Професионалното любопитство на д-р Станев го подтиква към търсене и представяне на факти и доказателства, даващи различна оценка за известни личности от новата ни история – като тази на министър-председателя Ал. Цанков или за дейността на ВМРО. Интересно е и предложеното от него сравнение за начина, по който се вземат решената за избухването на едно национално (1903 г.) и на едно партийно въстание (1923 г.). Две от публикациите му са посветени на Висшия адвокатски съвет и на ролята на адвокатите за спасяването на българските евреи.

1. *Публикации, посветени на „балканска“ проблематика*

Това е условно определение, тъй като в три статии д-р Станев разглежда проблеми от новата българска история в балкански контекст –проституцията в София и Белград, спора за „интегрална Югославия“ и доколко справедлива е западната оценка за Балканите като „барутния погреб на Европа“.

Посочените публикации впечатляват с тематичното си разнообразие, широк хронологически и географски обхват, нетрадиционен, но отговорен подход. Част от тях са в съавторство, което свидетелства за високата компетентност и кооперативни способности на Вл. Станев.

1. *Публикации, посветени на партизанското движение*

От около 10 години, със завидна последователност и упоритост, д-р Станев концентрира своите дирения върху темата за българското партизанско движение по време на Втората световна война. Първата му публикация е от 2013 г. и разглежда ролята на полицията в борбата с партизаните. Следват студии, разкриващи поведението на армията и държавата спрямо партизаните, ролята на Г. Димитров, на майор Фр. Томпсън, взаимоотношенията, целите и амбициите на самите партизани.

Всички тези проблеми намират своето място в неговия импозантен труд „ШУМЪТ ОТ ДЕБРИ И БАЛКАНИ. ПАРТИЗАНИТЕ В БЪЛГАРИЯ (1941 – 1944), отпечатан от Университетско издателство през настоящата година. Този труд е и основен за хабилитацията му.

В рамките на 1 192 страници авторът си поставя „ограничени“ цели – не да изследва всестранно партизанското движение в България, а „само“ появата и развитието му, стратегически му цели и използваните тактически прийоми, както и да развенчае някои от митовете за него, да установи неговата численост, броя на загиналите партизани и начина, по който са загинали.

Що се отнася до хронологическите граници на изследването, те не обхващат само четири години, а проследяват фактически цялата история – българска и европейска, след края на Първата световна война с интересни ретроспективни позовавания в предхождащите и последвалите исторически периоди.

Това, което впечатлява, е безкомпромисният подход на д-р Вл. Станев към градивния материал на своето изследване. Без преувеличение може да се твърди, че той не е пропуснал и ред, имащ пряко или косвено отношение към българското партизанско движение. Като изграден професионалист, авторът разчита на архивните материали, отложени в Централния държавен архив, в Софийския и Пловдивския държавни архиви и в Архива на Комисията за разкриване на документите и за обявяване на принадлежност на български граждани към Държавна сигурност и разузнавателните служби на Българската народна армия. Използвани са и всички публикувани до момента документи по темата, мемоари, спомени, дневници, албуми и справочници, научни и „ненаучни“ издания, интернет източници. С оглед на максимална достоверност и убедителност, авторът публикува копия на документи в самия текст.

Давайки си сметка за тежката идеологическа обремененост на темата, в изследването ѝ д-р Вл. Станев демонстрира строг научен подход, безпристрастност, стремеж към максимална обективност и равна отдалеченост, както от крайно възхваляващите, така и от обругаващите оценки.

В резултат от усилията му е налице първата съвременна и цялостна история на партизанското движение в България, включваща неговата поява, организация, ръководство и прояви, етапи на развитие. Разкрита е ролята на Москва и другите външни фактори за развоя на движението, неговото форсирано нарастване едва през лятото на 1943 г. и негативните последици от стремежа на всяка цена то да бъде превърнато в масово. Развенчани са редица митове за партизанското движение – за неговата уникалност, за това, че е част от общоевропейската съпротива, за антифашисткия му характер, за „народните борци“ като свръхчовеци и елит на нацията, и др. Направен е изводът, че то е проява на разгорилия се след 22 юни 1941 г. вътрешнополитически конфликт с цел завладяване на властта от БКП, което е част от стратегическия интерес на Съветския съюз.

След детайлно проучване на документацията и прецизни изчисления, авторът стига до заключението, че числото на партизаните в България, включително загиналите, заловените, предалите се не е 37 000, не е и 1 500, а около 8000, от които близо 75% се включват през последните няколко месеца преди 9 септември 1944 г. Що се отнася до загиналите партизани, те не са 30 000, не са и 2000, а между 1200 и 1400.

В монографията Станев поставя и разглежда въпроси, които не са били обект на изследване – човешките загуби, които не са резултат от сблъсъците с властта, а поради грешки на партизанските ръководства, вътрешни екзекуции, „приятелски огън“, самоубийства. Според него те представляват близо една четвърт от броя на загиналите партизани. Представени са емблематични случаи, свързани с отделни битки, личности, партизански отряди, привлекли вниманието и широко коментирани както преди, така и след 1989 г.

За да не остане съмнение за пропуски в цялостната картина на съпротивителното движение в България по време на Втората световна война, като приложения авторът разкрива съдбата на изпратените от СССР подводничари и парашутисти, както и дейността на бойните групи, извършените от тях саботажи и убийства. Още три приложения са посветени на партизаните „на два месеца“, на самоубилите се партизани и на такива, за които не е сигурно, че са се самоубили.

Хабилитационният труд на д-р Вл. Станев практически представлява логично, аргументирано и енциклопедично изследване на проблема за българските партизани, написано на висок стил, но увлекателно и четивно. Трудът е оригинален, с висока научна стойност и значимост, без каквито и да е данни за плагиатство. На места може да се забележи прекалено цитиране, детайлизиране и персонифициране, но очевидно това е част от стратегията на автора за максимална достоверност и убедителност.

В заключение, демонстрираните преподавателски и изследователските качества и способности на д-р Вл. Станев ме карат напълно убедено да считам, че той в най-висока степен отговаря на изискванията за заемане на конкурсната академична длъжност „доцент“, област на висшето образование 2.2. История и археология (Нова българска история (1878 - 1944).

Дата: 20 февруари 2022 г. Рецензент:

проф. д-р Веселин Янчев